b'\n_START_ARTICLE_\nDanilo Turk (igralec)\n_START_SECTION_\n\xc5\xbdivljenje in delo\n_START_PARAGRAPH_\nTurk je v Tomaju obiskoval slovensko osnovno \xc5\xa1olo (1917\xe2\x80\x931922) in v Trstu me\xc5\xa1\xc4\x8dansko \xc5\xa1olo (1922-1925) ter tehni\xc5\xa1ko srednjo \xc5\xa1olo (mizarska stroka (1926-1928), med \xc5\xa1olanjem in po njem pa bil mizarski pomo\xc4\x8dnik v o\xc4\x8detovi delavnici. Zaradi udele\xc5\xbebe v tr\xc5\xbea\xc5\xa1kem slovenskem narodnem \xc5\xbeivljenju se je 1930 moral umakniti v Jugoslavijo; bil mizar v delavnicah Jugoslovanskih dr\xc5\xbeavnih \xc5\xbeeleznic v Mariboru in \xc5\xbee takoj po prihodu v Maribor iskal stik z gledali\xc5\xa1\xc4\x8dem, bil najprej odrski delavec in statist, v sezoni 1936/1937 \xc5\xbee stalno anga\xc5\xbeiran in zaposlen kot inspicient, hkrati pa obiskoval 2-letno igralsko \xc5\xa1olo igralca in re\xc5\xbeiserja J. Kovi\xc4\x8da in V. Skrbin\xc5\xa1ka ter nastopal v manj\xc5\xa1ih epizodnih vlogah._NEWLINE_Ob okupaciji aprila 1941 se je ob prihodu Nemcev umaknil v Ljubljano in vstopil v jugoslovansko vojsko; tu ga je zajela italijanska voja\xc5\xa1ka oblast in kot dezerterja zaprla v Trstu, oktobra 1941 pa vklju\xc4\x8dila v redno italijansko vojsko. Maja 1943 je u\xc5\xa1el k partizanom na primorsko ozemlje (Stjenkova in piv\xc5\xa1ka \xc4\x8deta, Gregor\xc4\x8di\xc4\x8deva in Gradnikova brigada), po kapitulaciji Italije pri\xc5\xa1el v \xc5\xa1tabe divizij in v IX. korpus. Odslej se je Turkovo delo usmerilo v zbiranje in organizacijo mo\xc4\x8dnej\xc5\xa1ih propagandnih skupin, ki so po za\xc4\x8detnih izrazito propagandnih akcijah vedno bolj zasledovale zahtevnej\xc5\xa1e pevske in igralske cilje. Januarja 1944 je z njegovim prizadevanjem nastala prva igralska skupina na Primorskem. Turk jo je vodil do srede marca, nato je bil zadol\xc5\xbeen za sestavo druge; obe skupini sta bili poklicani na gledali\xc5\xa1ki te\xc4\x8daj v Belo krajino, Turk pa je za\xc4\x8del z organizacijo tretje, imenovane Korpusna igralska skupina (KIS); z njo od maja ob\xc5\xa1el velik del Primorske, poleti in jeseni celo Bene\xc5\xa1ko Slovenijo in Rezijo. V Cerknem je organiziral prezidavo nekdanje italijanske voja\xc5\xa1nice v dom ljudske kulture. Po vrnitvi vseh 3 igralskih skupin iz Bele krajine se je novembra 1944 iz njih izoblikovala enotna igralska skupina s Turkom na \xc4\x8delu in kon\xc4\x8dala svojo pot maja 1945 v Gorici in Trstu._NEWLINE_Po osvoboditvi je bil Turk na\xc4\x8delnik odseka za ljudsko prosveto in kulturo pri Pokrajinskem Narodno osvobodilnem odboru za Slovensko primorje in Trst (dejaven pri obnavljanju in ustanavljanju prosvetnih organizacij v Trstu in coni A Svobodnega tr\xc5\xbea\xc5\xa1kega ozemlja), podpredsednik Slovensko-hrva\xc5\xa1ke prosvetne zveze v Trstu, vzporedno se je udele\xc5\xbeeval dela pri organizaciji slovenskega gledali\xc5\xa1\xc4\x8da, od 1950\xe2\x80\x931969, ko je \xc5\xa1el v pokoj, je bil stalno anga\xc5\xbeirani igralec pri Slovenskem stalnem gledali\xc5\xa1\xc4\x8du (SSG) v Trstu, pri njem delal tudi kot organizator in tehni\xc4\x8dni urednik Gledali\xc5\xa1kega lista ter publikacij Almanah (1956\xe2\x80\x931964) in Zbornik SSG Trst (1965)._NEWLINE_Kot igralec je Turk rasel iz gledali\xc5\xa1ke prakse, ob delu z re\xc5\xbeiserji in ob tovari\xc5\xa1ih\xe2\x80\x93igralcih. Odigral je ve\xc4\x8d kot 70 vlog. S svojo mogo\xc4\x8dno postavo se je odrsko najbolje izra\xc5\xbeal v predstavah z naturalisti\xc4\x8dnim re\xc5\xbeijskim prijemom. Bil je improvizator, ki je oblikoval epizodne komi\xc4\x8dne vloge. Igral je manj\xc5\xa1e karakterne vloge tudi pri tr\xc5\xbea\xc5\xa1kem radiu v televizijskih igrah in nadaljevankah, ter v doma\xc4\x8dih in koprodukcijskih filmih.'